Rossiya Mudofaa vazirligi Mariupolda Ukrainaning 1026 nafar dengiz piyodasi taslim bo‘lganini ma’lum qildi

Rossiya Mudofaa vazirligi rasmiy vakili Igor Konashenkov Mariupolda “Ukraina 36-dengiz piyodalari brigadasining 1026 nafar harbiy xizmatchisi o‘z xohishiga ko‘ra qurollarini tashlab, taslim bo‘lgan”ini ma’lum qildi. Bu haqda u 13-aprel kuni ertalab o‘tkazilgan brifingda aytib o‘tgan.

Ta’kidlanishicha, taslim bo‘lgan harbiy xizmatchilarning 162 nafari ofitser.
“Ukraina 36-dengiz piyodalari brigadasining 151 nafar yaralangan harbiy xizmatchisiga joyida tibbiy yordam ko‘rsatilgan, shundan so‘ng ularning barchasi davolanishi uchun Mariupol shahar shifoxonasiga yetkazilgan”, — deydi Konashenkov.
36-dengiz piyodalari brigadasining harbiy xizmatchilari taslim bo‘lgani to‘g‘risidagi xabarlar avvalroq rus Telegram kanallarida paydo bo‘lgandi. Shuningdek, 12-aprel kuni kechqurun Checheniston yetakchisi Ramzan Qodirov ham bu haqda ma’lum qilgan.
Shu bilan birga, Ukraina OAVlari 12-aprel kuni dengiz piyodalarining 36-maxsus brigadasi qurshovdan chiqib, “Azov” polka bilan birlashgani haqida yozgan edi.
11-aprel kuni Fecebook’da Ukraina Harbiy-dengiz kuchlari dengiz piyodalarining 36-maxsus brigadasiga o‘q-dorilar yetishmayotgani to‘g‘risida xabarlar tarqaldi. 10-aprel kuni “Azov” polkining Twitter’dagi sahifasida polk komandiri o‘rinbosari Svyatoslav Palamar bo‘linma bilan ikki haftadan beri Ukrainaning siyosiy rahbariyati bilan aloqa o‘rnata olmayotganini aytgan videosi paydo bo‘ldi.
12-aprel kuni Ukraina prezidenti ofisi rahbarining maslahatchisi Mixail Podolyak Mariupolda qolgan harbiylarga rostdan ham o‘q-dorilar yetishmayotganini yozdi. “Prezident va Qurolli kuchlar rahbariyati biror yechim topish va jangchilarimizga yordam berish uchun barcha imkoniyatlarni ishga solmoqda”, — degan u.
 “Jasadlar ko‘chalarni gilamdek qoplagan”. Mariupol meri shaharda 10 mingdan ortiq tinch aholi halok bo‘lganini aytdi